text: 12-årig dræbt
  11 april 2014 kl. 14.21
  12-årig cyklist er død, efter at han blev ramt af modkørende bil.
  En 12-årig dreng døde fredag eftermiddag, da han blev ramt af en bil på Letbækvej i Tistrup ved Varde.
  Det oplyser vagtchef Ivan Gohr Jensen, Syd- og Sønderjyllands Politi.
  Drengen kom kørende på sin cykel, da han af en eller anden grund kom over i den modsatte kørebane, hvor han blev ramt af en modkørende bil.
  - En tilkaldt læge erklærede drengen død på stedet, siger Ivan Gohr Jensen.
  Politiet ved endnu ikke præcis, hvordan ulykken skete. En bilinspektør arbejder på stedet for at undersøge de nærmere omstændigheder ved ulykken.
  